ไทยพาณิชย์ปั๊มเบี้ยหมื่นล.
ไตรมาสแรกธุรกิจประกันชีวิตฉลุยโต17%ยอดขายผ่านแบงก์แอสชัวรันส์นำโด่ง
8 พ.ค. 2556

ไตรมาสแรกธุรกิจประกันชีวิตฉลุยโต17%ยอดขายผ่านแบงก์แอสชัวรันส์นำโด่ง
ไทยพาณิชย์ประกันชีวิต ไตรมาสแรกฉลุย ทำเบี้ย 1.1 หมื่นล้านบาท แบงก์แอสชัวรันส์ยังนำ
นายวิพล วรเสาหฤท กรรมการผู้จัดการใหญ่ บริษัท ไทยพาณิชย์ประกันชีวิต เปิดเผยว่า ในช่วงไตรมาสแรกที่ผ่านมาบริษัททำเบี้ยรับรวมได้ 11,205 ล้านบาท เติบโต 17% เมื่อเทียบกับช่วงเดียวกันของปีก่อน โดยมาจากเบี้ยธุรกิจใหม่ในทุกช่องทางขายรวม 4,167 ล้านบาท เติบโต 15% และมีเบี้ยรับปีต่อไป 7,038 ล้านบาท เพิ่มขึ้น 17%
“ช่องทางแบงก์แอสชัวรันส์ยังคงเป็นช่องทางหลักในการขับเคลื่อนทิศทางการเติบโตของบริษัทอย่างเข้มแข็ง โดยมีผลงานเบี้ยรับรวม 9,605 ล้านบาท เติบโตจากช่วงเดียวกันของปีก่อน 19% และสามารถสร้างเบี้ยจากธุรกิจใหม่ในไตรมาสแรกนี้ได้เป็นสัดส่วนถึง 40% ของเบี้ยรับรวมที่ 3,842 ล้านบาท เติบโตถึง 21%” นายวิพล กล่าว 
ทั้งนี้ ในส่วนของช่องทางตัวแทนประกันชีวิตและช่องทางประกันชีวิตธุรกิจเฉพาะของบริษัท ยังมีสัดส่วนผลงานที่ใกล้เคียงกัน โดยช่องทางตัวแทนมีเบี้ยรับรวม 785 ล้านบาท เติบโต 9% และมีอัตราการต่ออายุเพิ่มจาก 81% เป็น 83% เมื่อเทียบกับช่วงเดียวกันของปีก่อน ซึ่งเป็นผลมาจากการProductivity เพิ่มอัตราการทำงานของตัวแทน Active Ratio รวมทั้งการเพิ่มจำนวนเบี้ยต่อรายและเพิ่มจำนวนรายที่ขายต่อเดือนต่อคน 
สำหรับช่องทางประกันชีวิตธุรกิจเฉพาะมีเบี้ยรับรวม 815 ล้านบาท ลดลงจากช่วงเดียวกันของปีก่อน 3% เนื่องจากบริษัทมีนโยบายปรับลดการทำตลาดในช่องทางที่ไม่สร้างกำไร เพื่อให้ช่องทางนี้กลับสู่การสร้างธุรกิจคุณภาพ อย่างไรก็ตาม ทิศทางการขยายตัวของช่องทางการขายใหม่ๆ ในช่องทางนี้ยังมีการเติบโตที่ดี โดยเฉพาะช่องทางที่จำหน่ายผ่านห้างเทสโก้ โลตัส ยังคงเติบโตสดใส ด้วยอัตราการขยายตัวของเบี้ยปีแรกเพิ่มขึ้นจากช่วงเดียวกันของปีก่อนถึง 71% 
อย่างไรก็ตาม แผนกลยุทธ์ในไตรมาส 2 นี้ ยังคงตั้งเป้าเดินหน้ารุกขยายตลาดในทุกช่องทางการขาย โดยดำเนินตาม 3 กลยุทธ์หลักที่วางไว้ คือ 1.ยึดลูกค้าเป็นศูนย์กลาง 2.บริหารการขายแบบหลากหลายช่องทางการจัดจำหน่าย และ 3.เพิ่มประสิทธิภาพระบบปฏิบัติการสู่ความเป็นเลิศ เพื่อรองรับการเติบโตของธุรกิจในอนาคต และได้เตรียมออกสินค้าใหม่สำหรับทุกช่องทางการขาย เพื่อเติมเต็มและตอบโจทย์ความต้องการและไลฟ์สไตล์ที่แตกต่างกันของลูกค้าในแต่ละเซ็กเมนต์ ซึ่งบริษัทหวังว่าผลิตภัณฑ์ใหม่ๆ ที่กำลังทยอยออกสู่ตลาดนี้จะได้รับการตอบรับจากลูกค้าด้วยดี และช่วยกระตุ้นยอดขายให้เติบโตตามเป้าหมายของปีนี้”